畏雨不出簡張端袤昆仲符伯壽諸兄
作者：劉宰
朝代：宋

paragraphs: 我居市北子市南，中間萬口喧春蠶。
子來自南我自北，繚繞東西厭匍匐。
塊坐不言中有得，谷鳥一聲驚晝息。
翻然却念友多聞，獨有君家好弟昆。
嘯軒團團朝至昏，古往今來入討論。
興來握手眇乾坤，一鼓平沙萬馬奔。
隔牆更喚符夫子，青眼相看忘汝爾。
金丸屢墮銅壺冰，欲竟書囊了無底。
不辭勇往問荀陳，脩竹亭前一欠伸。
朝來好語聞行人，老龍駕雨上天津。